**Mi-e dor de ce-am avut odată**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e dor de-o pajişte-nflorită

Şi-un verde crud şi nepătat,

Mi-e dor de-o lume îngrijită

Şi de un om mai educat.

Mi-e dor de-o fire mai subtilă

Şi mai discretă uneori,

Nu de expuneri fără milă

Şi fără urme de pudori.

Mi-e dor cu-o strângere de mână

Să ne-nţelegem între noi,

Nu să semnăm o săptămână

Contracte lungi, cu mii de foi.

Mi-e dor de-acea normalitate

Ce am pierdut-o hăt de mult...

Aş vrea să le întoarcem toate,

Precum au fost la început.

Ştiu că avem tehnologie,

Că ne dorim planete noi,

Dar la ce bun, fir-ar să fie

Dacă-nauntru suntem goi?